ఇక జియో వసూళ్లు షురూ
- ఏప్రిల్‌ నుంచి ప్రీపెయిడ్‌, పోస్ట్‌పెయిడ్‌ ఛార్జీల వర్తింపు
- అన్ని ప్లాన్‌లలోనూ రోమింగ్‌లేని అపరమిత కాలింగ్‌
- వినియోగదారులను పెంచుకోవడమే లక్ష్యంగా అడుగులు
- మెగా డాటా కోరుకునే వారికి కొత్త 'ప్లాన్‌'
- సభ్యత్వానికి రూ.99.. నెలకు రూ.303తో 'జియో ప్రైమ్‌ప్లాన్‌'
- టారీఫ్‌ల అధ్యయనానికి ప్రత్యేక వ్యవస్థ
- పోటీ టారీఫ్‌ల కంటే 20% మెరుగైన సేవలను అందిస్తాం: ముఖేష్‌ అంబానీ
ముంబయి: దేశీయ టెలికాం రంగంలో రిలయన్స్‌ జియో సరికొత్త విప్లవానికి నాంది పలికిందని రిలయన్స్‌ అధినేత ముఖేష్‌ అంబానీ అన్నారు. జియో వినియోగదారుల సంఖ్య 10 కోట్లకు చేరువైన నేపథ్యంలో ఆయన మంగళవారం ప్రత్యేక మీడియా సమావేశంలో మాట్లాడారు. రిలయన్స్‌ జియో కేవలం 170 రోజుల్లోనే రికార్డు స్థాయిలో 10 కోట్ల మంది వినియాగదారులకు చేరువైందని వివరించారు. మార్చి 31తో ఉచిత ఆఫర్లు ముగియనున్నట్లు తెలిపారు. ఏప్రిల్‌ 1 నుంచి వివిధ టారీఫ్‌లను అమలు చేయనున్నట్టుగా వెల్లడించారు. 'వెల్‌కమ్‌ ఆఫర్‌', 'న్యూ ఇయర్‌ ఆఫర్‌' పేరిట దాదాపు అయిదున్నర నెలలుగా జియో వినియోగదారులకు ఉచిత సేవలను అందిస్తున్న సంగతి తెలిసిందే. జియో రాక తరువాత ప్రపంచంలోనే భారత్‌ మొబైల్‌ ఇంటర్‌నెట్‌ వాడకంలో ప్రథమ స్థానంలో నిలిచిందని వివరించారు. రోజులు గడుస్తున్న కొది నెట్‌వర్క్‌ను మరింత బలోపేతం చేస్తున్నట్టుగా ప్రకటించారు. అన్ని ప్లాన్‌లలోనూ రోమింగ్‌లేని అపరమిత దేశీయ కాలింగ్‌ సౌలభ్యాన్ని కొనసాగించనున్నట్టుగా ఆయన తెలిపారు. జియో వేదికగా ప్రతిరోజు 200 కోట్ల నిమిషాల వాయిస్‌, వీడియో కాల్స్‌ నమోదు అవుతున్నట్టు వివరించారు. గత 170 రోజుల కాలంలో సెకనుకు ఏడుగురు వినియోగదారులు జియో కుటుంబంలోకి వచ్చి చేరారని అన్నారు. దేశ వ్యాప్తంగా టెలికాం సంస్థలు అందిస్తున్న వివిధ ప్లాన్లను ఆఫర్‌లను అధ్యయనం చేసేందుకు ప్రత్యేక యంత్రాంగాన్ని ఏర్పాటు చేస్తున్నట్టుగా తెలిపారు. పోటీ సంస్థల కంటే 20 శాతం మెరుగైన సేవలను అధిక డేటాను అందిచేలా జియో ప్లాన్లను సిద్ధం చేయనున్నట్టు తెలిపారు. రోజూ తమ నెట్‌వర్క్‌ ద్వారా 5.5 కోట్ల గంటల వీడియోను అందిస్తున్నట్టుగా తెలిపారు. ఇదే వేదికపై మెగా డేటాను కొరుకొనే వారికోసం ఆయన జియో ప్రైమ్‌ప్లాన్‌ను ప్రకటించారు.
సభ్యత్వం ఎలా తీసుకోవాలంటే..
జియో సరికొత్త ప్లాన్‌ను పొందాలనుకొనే వినియోగదారుడు జియో స్టోర్స్‌ లేదా జియో వెబ్‌సైట్‌లోకి వెళ్లి పేర్లను నమోదు చేసుకోవచ్చు. యాప్‌ ద్వారా కూడా దీనిని పొందే సదుపాయం కలిగించనున్నారు. జియో ప్రైమ్‌ సబ్‌స్క్రిప్షన్‌ను మొదటి 10 కోట్ల మంది వినియోగదారులతో పాటు మార్చి 31 వరకు నెట్‌వర్క్‌లో చేరిన వారు ఈ పథకాన్ని పొందవచ్చు. మార్చి 1 నుంచి మొదలుకొని మార్చి 31 వరకు ప్రైమ్‌ సబ్‌స్క్రిప్షన్‌ రిజిస్ట్రేషన్లు తెరిచి ఉంటాయి. జియో ప్రైమ్‌ సబ్‌స్క్రిప్షన్‌ పొందిన వారు దాదాపు రూ.10,000 విలువైన ప్రయోజనాలను పొందేందుకు వీలుపడుతుందని అంబానీ వేదికపై వివరించారు.
కుంగిన ప్రధాన టెలికాం షేర్లు..
రిలయన్స్‌ జియో టారీఫ్‌ల ప్రకటనతో పాటు కంపెనీ భవిష్యత్తు విస్తరణ గురించి సంస్థ అధినేత ముఖేష్‌ అంబానీ చేసిన వ్యాఖ్యల నేపథ్యంలో మంగళవారం ప్రధాన టెలికాం షేర్లు తీవ్ర ఒత్తిడికి గురయ్యాయి. ప్రధాన పోటీదారులు ఎయిర్‌టెల్‌, ఐడియా టెలికాం షేర్లు నష్టాలను మూట గట్టుకున్నాయి. బీఎస్‌ఈలో భారతీ ఎయిర్‌టెల్‌ స్టాక్‌ 4.02% తగ్గి రూ.360.55కు పడిపోయింది. రోజు మొత్తంమ్మీద 4.27 శాతం నష్టంతో రూ.359.60 కనిష్ట స్థాయిని తాకింది. మరోవైపు ఐడియా సెల్యులార్‌ 0.37 శాతం తగ్గి రూ.108.30కు పడిపోయింది.
అందుబాటులోకి మరో 'ప్లాన్‌'
వినియోగదారులు జియో వెల్‌కమ్‌, న్యూ ఇయర్‌ ఆఫర్‌లలో లభించిన అపరిమిత డేటా, ఉచిత కాల్స్‌, మెసేజ్‌ సౌలభ్యాన్ని కొనసాగించుకొనేందుకు వీలుగా కంపెనీ కొత్త ప్లాన్‌ను అందుబాటులోకి తెచ్చింది. ప్రైమ్‌ ప్లాన్‌ లాభాలను అందుకొనేందుకు గాను రూ.99 చెల్లించి ముందుగా సభ్యత్వం తీసుకోవాల్సి ఉంటుంది. ఇది ఏడాది కాలం పాటు అమలులో ఉంటుంది. అనంతరం మొబైల్‌ డాటా కోసం ప్రతి నెలా రూ.303లతో ఛార్జ్‌ చేయించాలి. ఈ పథకం కింద ప్రతి రోజు ఒక జీబీ డేటాను వినియోగించుకొనే సౌలభ్యం ఉంటుంది. అన్ని నెట్‌వర్క్స్‌కు చేసే కాల్స్‌ పూర్తిగా ఉచితం. జియో ప్రైమ్‌ లాభాలు వద్దనుకొనే వారి కోసం గతంలో ప్రకటించిన ప్రీపెయిడ్‌, పోస్ట్‌పెయిడ్‌ ఆఫర్లు అందుబాటులో ఉండనున్నాయి. వినియోగదారులు తమ అవసరం మేరకు ఆయా ఆఫర్లను ఎంచుకొని సేవలను వాడుకోవచ్చు.
మీ స్నేహితులకు రికమెండ్ చెయ్యండి